ইউনিভার্সিটি অব টেক্সাস প্রেস

ইউনিভার্সিটি অফ টেক্সাস প্রেস (বা UT প্রেস) হলো টেক্সাস বিশ্ববিদ্যালয় অ্যাট অস্টিন-এর বিশ্ববিদ্যালয় প্রেস। ১৯৫০ সালে প্রতিষ্ঠিত এই প্রেস বিভিন্ন ক্ষেত্রে গবেষণাধর্মী ও জনপ্রিয় বই প্রকাশ করে থাকে। এর অন্তর্ভুক্ত বিষয়ের মধ্যে রয়েছে: লাতিন আমেরিকান স্টাডিজ, ক্যারিবীয় অঞ্চল সম্পর্কিত অধ্যয়ন, লাতিনো স্টাডিজ (যুক্তরাষ্ট্র), টেক্সাস সংক্রান্ত গবেষণা (Texana), নেটিভ আমেরিকান স্টাডিজ, ব্ল্যাক স্টাডিজ, মধ্যপ্রাচ্য সম্পর্কিত অধ্যয়ন, ইহুদি অধ্যয়ন, লিঙ্গ অধ্যয়ন, চলচ্চিত্র ও মিডিয়া অধ্যয়ন, সঙ্গীত, চারুকলা, স্থাপত্য, প্রত্নতত্ত্ব, ধ্রুপদী সভ্যতা, নৃতত্ত্ব, খাদ্য সংস্কৃতি, এবং প্রাকৃতিক ইতিহাস।

প্রেসটি প্রতি বছর প্রায় একশোটি নতুন বই ও তেরটি একাডেমিক জার্নাল প্রকাশ করে। এটি তার মূল বিষয়ের ওপর ভিত্তি করে বিভিন্ন গবেষণা জার্নালও প্রকাশ করে থাকে।

২০২৫ সালে ইউটি প্রেস তার ৭৫তম বার্ষিকী উদ্‌যাপন করে। এই দীর্ঘ সময়ে তারা ৪,০০০-এর বেশি শিরোনাম প্রকাশ করেছে। এটি বিশ্ববিদ্যালয় প্রেস সংস্থার (Association of University Presses) সদস্য।

ইতিহাস 

ইউনিভার্সিটি অফ টেক্সাস প্রেস আনুষ্ঠানিকভাবে প্রতিষ্ঠিত হয় ১৯৫০ সালে, যদিও বিশ্ববিদ্যালয় কর্তৃপক্ষ ১৯২২ সাল থেকেই এই নামে একটি ইমপ্রিন্ট ব্যবহার করে শিক্ষক-লেখকদের বই মুদ্রণ ও বিতরণ করত। ফ্র্যাঙ্ক এইচ. ওয়ার্ডল (Frank H. Wardlaw) প্রেসের প্রথম পরিচালক ছিলেন এবং ১৯৫০ থেকে ১৯৭৪ সাল পর্যন্ত এই পদে দায়িত্ব পালন করেন।

১৯৭৬ সালে প্রেস একটি একাডেমিক জার্নাল বিভাগ চালু করে। ১৯৮৬ সালে জন এইচ. কাইল (John H. Kyle) একটি তহবিল গঠন করেন, যার মাধ্যমে বিশ্ববিদ্যালয়ের স্নাতকদের প্রকাশনা খাতে কর্মজীবন শুরু করতে সহায়তা করা হয়।

১৯৯০-এর দশকে নতুন ডিজিটাল প্রযুক্তির বিকাশের প্রতিক্রিয়ায় প্রেস বেশ কয়েকটি সিডি-রোম প্রকাশ করে, যার মধ্যে ছিল থ্রিনাক্সোডন: ডিজিটাল অ্যাটলাস অফ দ্য স্কাল (Thrinaxodon: Digital Atlas of the Skull, ১৯৯৩) এবং উইইউটা: অ্যাসিনিবোইন স্টোরিটেলিং উইথ সাইনস (Wiyuta: Assiniboine Storytelling with Signs, ১৯৯৫)।

প্রতিষ্ঠার শুরু থেকেই প্রেস লাতিন আমেরিকান স্টাডিজ-এ শক্তিশালী একটি বইয়ের তালিকা গড়ে তোলে এবং বহু গুরুত্বপূর্ণ অনুবাদ সাহিত্য প্রকাশ করে। এই ধারায় যেসব লেখকের বই প্রকাশিত হয়েছে তাদের মধ্যে রয়েছেন জুয়ান রুলফো, অক্টাভিও পাজ, হোর্হে লুইস বোর্হেস, এবং পাবলো নেরুদা।

প্রেসের প্রথম প্রকাশিত বই ছিল গারসিলাসো দে লা ভেগা (Garcilaso de la Vega) রচিত দ্য ফ্লোরিডা অফ দ্য ইনকা (The Florida of the Inca)-এর অনুবাদ, যা জন এবং জিনেট ভার্নার (John and Jeannette Varner) অনুবাদ করেন। এই বইটি ২০২৫ সালেও মুদ্রণে রয়েছে।

পুরস্কার 

ইউনিভার্সিটি অফ টেক্সাস প্রেস-এর দুটি বই দ্য নিউ ইয়র্ক টাইমস বেস্টসেলার তালিকাতে অন্তর্ভুক্ত হয়েছে: টি. এইচ. হোয়াইট (T.H. White)-এর দ্য বুক অফ মার্লিন (The Book of Merlyn) (১৯৭৭) এবং হানিফ আবদুররাকিব (Hanif Abdurraqib)-এর গো অ্যাহেড ইন দ্য রেইন: নোটস টু অ্যা ট্রাইব কলড কোয়েস্ট (Go Ahead in the Rain: Notes to A Tribe Called Quest) (২০১৯)। এই বইটি আমেরিকান মিউজিক সিরিজ-এর অংশ এবং ২০১৯ সালের ন্যাশনাল বুক অ্যাওয়ার্ড ফর ননফিকশন-এর দীর্ঘ তালিকায় অন্তর্ভুক্ত ছিল।

এই প্রেস থেকে প্রকাশিত বইগুলো পুলিৎজার পুরস্কার, নোবেল পুরস্কার, ম্যাকআর্থার “জিনিয়াস” গ্রান্ট, জেমস বিয়ার্ড ফাউন্ডেশন অ্যাওয়ার্ড সহ অন্যান্য গুরুত্বপূর্ণ স্বীকৃতি অর্জন করেছে।

তাদের প্রকাশিত অনেক বই ন্যাশনাল বুক অ্যাওয়ার্ড, এনবিসিসি (সমালোচনার বিভাগ), কার্কাস প্রাইজ (Kirkus Prize) এবং অন্যান্য পুরস্কারের জন্য চূড়ান্ত মনোনয়নে স্থান পেয়েছে।

তাদের বইগুলো সংগীত, লাতিন আমেরিকান স্টাডিজ, লাতিনক্স স্টাডিজ, আদিবাসী অধ্যয়ন, জনপ্রিয় সংস্কৃতি, স্থাপত্য এবং প্রত্নতত্ত্বসহ বিভিন্ন ক্ষেত্রের শীর্ষ সম্মান অর্জন করেছে।

তথ্যসূত্র